Cheso - Biquipedia, a enziclopedia libre

# Cheso

### De Biquipedia

Bariedaz de l'aragonés
Cheso
Nombre local: | Cheso
Charradors: | 1000 (?)
Localizazión cheografica: | Bal d'Echo
Lugar(s) prenzipal(s): | Echo, Aragüés
Rasgos dialeutals: | (Nor)Ozidentals
Bitalidá: | Alta

Escritors prenzipals:

Beremundo Méndez,
Domingo Miral,
Rosario Ustáriz,
Chusé Coarasa,
Victoria Nicolás,
Chusé Lera

Esta fuella ye escrita en cheso.

Lo cheso, u aragonés d'Echo, ye la bariedá de lo aragonés ozidental fablada en la Bal d'Echo.

## [Editar] Filiazión

Lo cheso ye una de las bariedaz más conserbaderas de l'aragonés ozidental. Podría considerar-se que l'aragüesino u aragonés de la bal d'Aragüés y lo cheso forman en chunto una misma bariedá.

## [Editar] Estrutura

### [Editar] Fonolochía

Lo cheso ha en cheneral los mismos rasgos fonolochicos que lo resto de bariedaz de l'aragonés ozidental; lo que sinifica, por exemplo, la prenunziazión sin i epentetica de la consonán fricatiba postalbeolar sorda (API: /ʃ/, X-SAMPA: /S/) cuando be entre bocals.

Pero cuenta igualmén con bellos particularismos. Asinas, la r final de los infinitibos se prenunzia, incluso siguida de pronombres encliticos. Y la consonán africada postalbeolar sorda (API: /ʧ/, X-SAMPA: /tS/) se pierde en bellas palabras: itar (< jectare, "chitar"), ermano(< germanu, "chirmán"), etz.

### [Editar] Grafía

Los testos en cheso solen amanezer en la grafía de las normas graficas de Uesca u en una grafía propia considerada, sigún bellas opinions, más tradizional, romanze u aplegada á la castellana, en la que s'emplean las letras h y v, asinas como la c debán d'e/i u la y en acabanza de palabra.

### [Editar] Morfosintacsis

Se bea l'articulo sobre Bariazions de lo cheso

### [Editar] Lecsico

Se bea la Lista de bocablos propios de lo cheso

## [Editar] Aspeutos sozioculturals

### [Editar] Situazión cheografica

Lo territorio de lo cheso ye la bal d'Echo, en la comarca de la Chazetania, estando-ne Echo lo suyo zentro prinzipal.

### [Editar] Situazión sozial

Ye la bariedá de l'aragonés ozidental que más aguanta los suyos rasgos definitorios. Oi ye, chunto con lo baxorribagorzano, uno de los dialeutos aragoneses con mayor bitalidá, anque padez igualmén la mengua de chen que lo fable de contino entre los chóbens.

### [Editar] Literatura

Se bea tamién l'articulo Literatura en aragonés

Lo cheso ye estau uno de los dialeutos de l'aragonés moderno con mayor cautibo literario. Entre los nombres más conocíus, se troban, por exemplo, Domingo Miral, Beremundo Méndez, Chusé Coarasa u Rosario Ustáriz.

Uno de los testos más conocius en fabla chesa ye la canta "S'ha feito de nuey", escrita por Pepe Lera y publicada en la rebista Fuellas d'informazión d'o Consello d'a Fabla Aragonesa (FUELLAS, nº 20, nob-abiento 1980).

    S'ha feito de nuey
    (Grafía chesa)

    S'ha feito de nuey.
    Tu m'aguardas ya.
    Lo peito me brinca'n
    tornarte a besar.

    Lo nuestro querer
    no se crebará
    anque charren muito
    y te fagan plorar.

    Yo no'n quiero vier
    güellos de cristal
    mulláus por glarimas
    que culpa no han.

    Escuita, muller,
    dixa de plorar.
    Yo siempre he estáu tuyo,
    tu mía has d'estar.

    Dicen qu'un querer
    ye de dos, no más,
    y que ye más fácil
    ferlo caminar,
    cuando l'uno caye,
    l'otro a devantar.

    Cuando l'uno caye,
    l'otro a devantar;
    s'ha feito de nuey,
    tu m'aguardas ya,
    lo peito me brinca,
    te quiero besar!

    Pepe LERA
    Echo, agosto de 1980

Esti ye otro exemplo de poema en cheso, de l'autora Victoria Nicolás:

    Quereria estar pino dreito y alto,
    que l'ausin m'abrazase y tremolar,
    sentir la nieu entre las mias tallas,
    a las abes que han frio cobexar.

    Quereria estar rio d'estos mons,
    brincar entre las penas y cantar,
    acarinar los chuncos de las margins,
    la set de los secanos apagar.

    Quereria estar zielo, y que la luna
    me dase un beso cada nuei en bier-me,
    chugar con las estrelas y luzers,
    apoyar a lo sol cuando s'aduerme.

    Dixo lo mio suenio columbrando
    los berdes pins, los rios y lo zielo.

    M'en ire sin sentir que en mi se paran
    abes a lo acabar lo suyo buelo,
    sin d'apagar la set de tierras xutas,
    sin que me de la luna nunca un beso.

     Victoria Nicolás

## [Editar] Enlazes esteriors

- GEA OnLine - Boz sobre lo cheso en la Gran Enciclopedia Aragonesa en linia

Dialeutos de l'aragonés
Altorribagorzano | Ansotano | Aragüés | Ayerbense | Belsetán | Benasqués | Bergotés | Baxorribagorzano | Chaqués | Cheso | Chistabín | Chodigoaragonés † | Estadillano | Fobano | Grausí | Nabalés | Panticuto | Ribagorzano | Semontanés | Tensino

Retrieved from "http://an.wikipedia.org../../../c/h/e/Cheso.html"

Categorías: Articlos en cheso | Dialeutos de l'aragonés | Literatura dialeutal en aragonés | Chazetania

##### Views

- Articlo
- Descusión
- Current revision

##### Rechirar

##### Atras luengas

- Español